Tegnologie help om renosterstropery te bekampArgieffoto Wildtuine gebruik al hoe meer tegnologie in die stryd teen renosterstropery en die Addo-olifant Nasionale Park in die Oos-Kaap het hom nou ook tot tegnologie gewend. Vodacom en Celcom lewer ook bystand in die stryd teen renosterstropery deur ŉ nuwe sekuriteitsmaatreël te implementeer wat die park teen stropers sal beveilig. Slimfone sal regstreeks inligting oor natuurbewaarders in die veld beskikbaar kan maak, wat noodsaaklik is om ŉ veilige omgewing te verseker. Die Cmore-app sal natuurbewaarders ook in staat stel om inligting in te tik soos stropery-voorvalle, stroper-besigtigings, ligging van karkasse en om ŉ patrollie aan te teken. John Adendorff, bewaringsbestuurder van die Addo-park, het Donderdag in ŉ verklaring gesê die natuurbewaringspanne moet voorvalle kan opmerk, met mekaar kan kommunikeer oor samewerking en vinnig terugvoer kan ontvang. “Die Cmore-slimfone sal per tweemanpatrollie uitgereik word en sal outomaties die natuurbewaarders se ligging monitor, wat enige voorvalle sal kan aanmeld indien hulle op iets in die veld afkom. Bykomende magte kan dadelik en doeltreffend ontplooi word indien nodig en dit sal presies gedoen kan word danksy GPS-koördinate,” het Adendorff verduidelik. Die app is deur die Wetenskaplike en Nywerheidsnavorsingsraad (WNNR) ontwikkel en is gebaseer op moderne web- en slimfoontegnologie.